LV Eiropas Savienības Oficiālais Vēstnesis L 231/1

KOMISIJAS ĪSTENOŠANAS REGULA (ES) 2017/1526

(2017. gada 6. septembris)

par darbīgās vielas beta-cipermetrīna neapstiprināšanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu,

tā kā:

(1) Saskaņā ar Regulas (EK) Nr. 1107/2009 80. panta 1. punkta a) apakšpunktu darbīgajām vielām, par kurām lēmums saskaņā ar Padomes Direktīvas 91/414/EEK (2) 6. panta 3. punktu pieņemts pirms 2011. gada 14. jūnija, attiecībā uz apstiprinājuma procedūru un nosacījumiem piemēro minēto direktīvu. Attiecībā uz beta-cipermetrīnu Regulas (EK) Nr. 1107/2009 80. panta 1. punkta a) apakšpunkta nosacījumi ir izpildīti ar Komisijas Īstenošanas lēmumu 2011/266/ES (3).

(2) Apvienotā Karaliste 2009. gada 13. novembrī saskaņā ar Direktīvas 91/414/EEK 6. panta 2. punktu saņēma uzņēmuma Cerexagri SAS pieteikumu, kurā lūgts darbīgo vielu beta-cipermetrīnu iekļaut Direktīvas 91/414/EEK I pielikumā. Īstenošanas lēmums 2011/266/ES apstiprināja, ka dokumentācija ir pilnīga, proti, principā var uzskatīt, ka tā atbilst Direktīvas 91/414/EEK II un III pielikumā noteiktajām datu un informācijas prasībām.

(3) Attiecībā uz šo darbīgo vielu ir saskaņā ar Direktīvas 91/414/EEK 6. panta 2. un 4. punktā noteikto procedūru novērtēta pieteikuma iesniedzēja piedāvāto lietojumu ietekme uz cilvēka un dzīvnieku veselību un vidi. Izraudzītā ziņotāja dalībvalsts 2013. gada 4. aprīlī iesniedza novērtējuma ziņojuma projektu.

(4) Šo novērtējuma ziņojuma projektu izskatīja dalībvalstis un Eiropas Pārtikas nekaitīguma iestāde (turpmāk “Iestāde”). Iestāde 2014. gada 27. maijā Komisijai iesniedza secinājumu par darbīgās vielas beta-cipermetrīna pesticīdu riska novērtējumu (4). Iestāde secināja, ka novērtētie beta-cipermetrīna lietojumi ir saistīti ar augstu risku ūdens organismiem, bitēm un nemērķa sugu posmkājiem. Turklāt nebija iespējams pabeigt novērtējumu par risku augsnes un ūdens organismiem un novērtējumu par gruntsūdeņu eksponētību, jo nebija sniegta pietiekama informācija par beta-cipermetrīna ciklopropila gredzena grupas apriti un uzvedību vidē. Turklāt nebija sniegta nedz tāda informācija par metabolizēšanos lauksaimniecības dzīvnieku organismā, kura nepieciešama, lai attiecībā uz dzīvnieku izcelsmes produktiem būtu iespējams apstiprināt atlieku definīciju, nedz arī informācija par metabolīta PBA toksiskuma profilu un tā nozīmi patērētājiem radītā riska novērtēšanā.

(5) Tādējādi uz pieejamās informācijas pamata nebija iespējams secināt, ka beta-cipermetrīns atbilst kritērijiem, pēc kuriem atļauj tā iekļaušanu Direktīvas 91/414/EEK I pielikumā.

(6) Komisija aicināja pieteikuma iesniedzēju Iestādes secinājumu komentēt. Turklāt Komisija saskaņā ar Komisijas Regulas (ES) Nr. 188/2011 (5) 9. pantu aicināja pieteikuma iesniedzēju komentēt pārskata ziņojuma projektu. Pieteikuma iesniedzējs iesniedza komentārus, un tie tika rūpīgi izskatīti.

(7) Neraugoties uz pieteikuma iesniedzēja sniegtajiem argumentiem, 4. apsvērumā minētās bažas tomēr netika novērstas. Līdz ar to nav pierādīts, ka ar piedāvātajiem lietošanas nosacījumiem sagaidāms, ka augu aizsardzības līdzekļi, kuru sastāvā ir beta-cipermetrīns, kopumā atbildīs Direktīvas 91/414/EEK 5. panta 1. punkta a) un b) apakšpunktā noteiktajām prasībām.

(8) Tāpēc beta-cipermetrīnu nevajadzētu apstiprināt saskaņā ar Regulas (EK) Nr. 1107/2009 13. panta 2. punktu.

(9) Šī regula pieteikuma iesniedzējam neliedz iespēju attiecībā uz beta-cipermetrīnu saskaņā ar Regulas (EK) Nr. 1107/2009 7. pantu iesniegt citus pieteikumus.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Darbīgās vielas neapstiprināšana

Darbīgā viela beta-cipermetrīns nav apstiprināta.

2. pants

Stāšanās spēkā

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 6. septembrī Komisijas vārdā – priekšsēdētājs Jean-Claude JUNCKER

(1) OV L 309, 24.11.2009., 1. lpp.

(2) Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

(3) Komisijas 2011. gada 2. maija Īstenošanas lēmums 2011/266/ES, ar ko principā atzīst tās dokumentācijas pilnīgumu, kura iesniegta sīkākai izskatīšanai saistībā ar iespējamo beta-cipermetrīna, eigenola, geraniola un timola iekļaušanu Padomes Direktīvas 91/414/EEK I pielikumā (OV L 114, 4.5.2011., 3. lpp.).

(4) EFSA (Eiropas Pārtikas nekaitīguma iestāde), 2014. Conclusion on the peer review of the pesticide risk assessment of the active substance beta-cypermethrin. EFSA Journal 2014; 12(6):3717, 90 lpp. doi:10.2903/j.efsa.2014.3717.

(5) Komisijas 2011. gada 25. februāra Regula (ES) Nr. 188/2011, ar ko nosaka sīki izstrādātus īstenošanas noteikumus Padomes Direktīvai 91/414/EEK attiecībā uz to darbīgo vielu novērtēšanu, kuras nav bijušas tirgū divus gadus pēc minētās direktīvas paziņošanas (OV L 53, 26.2.2011., 51. lpp.).